कम प्रतिभावान का अधिक महत्वाकांक्षी होना भ्रष्टाचार का मूल कारण है या प्रतिभावान बनने के लिए किया गया महँगा पढ़ाई-लिखाई पर खर्च, अच्छे स्कूल या प्रशिक्षण संस्थान में प्रवेश के लिए दी गई रिश्वत इसका कारण बनता है। ये सब खर्चे करने के बाद जब व्यक्ति को नौकरी पाने के लिए मोटी रकम उपहारस्वरूप देनी पड़ती है तो वह उस पद को पाकर अनाप-शनाप तरीकों से धन उगाने की जुगाड़ में लगकर अपना और अपने समाज का पथ-भ्रष्ट करने लग जाता है। यह भ्रष्टाचार की बीमारी एक दीमक की तरह समाज को भीतर-ही-भीतर खोखला करती जाती है। जब किसी को रिश्वतखोरी की आदत पड़ जाती है तो उसमें अच्छे-बुरे का भेद करने की मति नहीं रह जाती और वह धीरे-धीरे समाज का दुश्मन बन जाता है।